
Informatīvais ziņojums
Par valsts akciju sabiedrības “Latvijas autoceļu uzturētājs” iespējām īstenot kapitāla restrukturizāciju, izmantojot akciju publisku emisiju un iekļaušanu kapitāla tirgū

Latvijas Republikas Satiksmes ministrija kā valsts akciju sabiedrības “Latvijas autoceļu uzturētājs”, reģistrācijas Nr. 40003356530 (turpmāk – LAU) kapitāla daļu turētājs saskaņā ar Publiskas personas kapitāla daļu un kapitālsabiedrību pārvaldības likuma (turpmāk – Pārvaldības likums) 138. panta otro daļu iesniedz Ministru kabinetam informatīvo ziņojumu “Par valsts akciju sabiedrības “Latvijas autoceļu uzturētājs” iespējām īstenot kapitāla restrukturizāciju, izmantojot akciju publisku emisiju un iekļaušanu kapitāla tirgū” un ierosinājumu par valsts kapitāla daļu pārdošanu.

[bookmark: _Toc205465516]Ievads
Valsts akciju sabiedrība “Latvijas autoceļu uzturētājs” (turpmāk – LAU) ir komerciāla publiskas personas kapitālsabiedrība, kas darbojas saskaņā ar Komerclikumu, Publiskas personas kapitāla daļu un kapitālsabiedrību pārvaldības likumu. Saskaņā ar Valsts pārvaldes iekārtas likuma (turpmāk – VPIL) 88. panta pirmās daļas 2. punktu LAU īsteno darbību valstij stratēģiski svarīgā nozarē.
Saskaņā ar LAU statūtiem tās  pamatkapitāls ir 35 202 323 euro (trīsdesmit pieci miljoni divi simti divi tūkstoši trīs simti divdesmit trīs euro), ko veido 35 202 323 (trīsdesmit pieci miljoni divi simti divi tūkstoši trīs simti divdesmit trīs) akcijas, kuras 100% pieder Latvijas Republikai, un to turētājs ir Satiksmes ministrija (turpmāk – SM). Visas LAU akcijas ir reģistrētas akcijas, un katras sabiedrības akcijas nominālvērtība ir viens euro.
Likumā “Par autoceļiem” nav noteikta SM līdzdalība LAU, attiecīgi, lēmums par līdzdalības saglabāšanu izriet no SM līdzdalības izvērtējuma secinājumiem.
VPIL 88. panta pirmā daļa nosaka izņēmuma gadījumus, kuros publiska persona var dibināt kapitālsabiedrību vai iegūt līdzdalību esošā kapitālsabiedrībā:
(1) tiek novērsta tirgus nepilnība — situācija, kad tirgus nav spējīgs nodrošināt sabiedrības interešu īstenošanu attiecīgajā jomā; 
(2) publiskas personas kapitālsabiedrības vai publisku personu kontrolētas kapitālsabiedrības darbības rezultātā tiek radītas preces vai pakalpojumi, kas ir stratēģiski svarīgi valsts vai pašvaldības administratīvās teritorijas attīstībai vai valsts drošībai; 
(3) tiek pārvaldīti tādi īpašumi, kas ir stratēģiski svarīgi valsts vai pašvaldības administratīvās teritorijas attīstībai vai valsts drošībai. 
Saskaņā ar Ministru kabineta 2024. gada 9. septembra rīkojumu Nr. 730 “Par valsts līdzdalību valsts akciju sabiedrībā “Latvijas autoceļu uzturētājs”” (turpmāk – Rīkojums Nr. 730) 1. un 2. punktu tika noteikts saglabāt valsts līdzdalību LAU, pamatojoties cita starpā uz VPIL 88. panta pirmās daļas 1. un 2. punktu.
Valsts līdzdalība LAU ir saglabājama līdz tiks iegūta pārliecība, ka citi ceļu ikdienas uzturēšanas darbu tirgus dalībnieki vēlas uzņemties un spēj izpildīt uzņemtās saistības atsevišķā vai vairākās valsts autoceļu ikdienas uzturēšanas darbu daļās, tas ir, nodrošināt atbilstoša līmeņa pakalpojumus autoceļu uzturēšanas jomā.[footnoteRef:2]  [2:  Tiesību akta projekta "Par valsts līdzdalību valsts akciju sabiedrībā "Latvijas autoceļu uzturētājs"" sākotnējās ietekmes (ex-ante) novērtējuma ziņojums (anotācija). Pieejams: https://tapportals.mk.gov.lv/annotation/70727d0d-a64c-4a53-8389-9f3279cd97ce ] 

Ņemot vērā, ka LAU ieņēmumi tiek gūti tikai no komercdarbības brīvā tirgus apstākļos, tostarp no publiskajos iepirkumos iegūtiem līgumiem, LAU nesaņem valsts budžeta finansējumu vai subsīdijas, neveic valsts deleģētas funkcijas un nav iesaistīts darbībās, kas tiktu tieši finansētas no publiskiem līdzekļiem, secināms, ka LAU darbojas normālas tirgus konkurences apstākļos, un tās darbības modelis pēc būtības atbilst privātas kapitālsabiedrības raksturam. 
Līdz ar to, tostarp ievērojot VPIL regulējumu un pastāvošo Konkurences padomes atzinumu, pašlaik nav saskatāms būtisks pamats, lai valsts saglabātu savu līdzdalību LAU. Tādējādi, lai LAU būtu iespēja turpināt komercdarbību un attīstīties, īstenojot ambiciozus stratēģiskos mērķus, būtu nepieciešams pakāpeniski samazināt vai izbeigt valsts līdzdalību LAU. 
Lai varētu uzsākt pakāpenisku valsts līdzdalības samazināšanu LAU, viens no piemērotākajiem risinājumiem ir īstenot LAU akciju sākotnējo publisko piedāvājumu (turpmāk - IPO). IPO veicinātu uzņēmuma stratēģisko mērķu sasniegšanu, konkurētspēju, kā arī padarītu to līdzvērtīgāku privātā sektora dalībniekiem, vienlaikus stiprinot kapitālsabiedrības korporatīvo pārvaldību, atklātību, kā arī nodrošinātu uzņēmuma patiesās vērtības atspoguļošanu. Valsts no kapitāldaļu atsavināšanas pēc būtības daļēji atgūtu savulaik ieguldīto publisko līdzekļu apjomu. IPO īstenošana iespējama kā pirmais solis, lai valsts samazinātu sev piederošo akciju daļu pakāpeniski izbeidzot līdzdalību, lai VPIL 88. panta prasības un citas VPIL prasības nebūtu piemērojamas LAU.
Ņemot vērā minēto, šajā informatīvajā ziņojumā ir izvērtēti riski, kas saistīti ar valsts līdzdalību LAU un valsts līdzdalības LAU samazināšanas nepieciešamību un LAU darbības straujāku attīstību, panākot ilgtermiņa vērtības pieaugumu.

[bookmark: _Toc205465517]Esošās situācijas izklāsts
LAU ir valsts autoceļu infrastruktūras uzturēšanas uzņēmums, kas primāri nodrošina valsts autoceļu ikdienas uzturēšanas darbu veikšanu. Papildus LAU sniedz arī citus ar autoceļu infrastruktūras uzturēšanu, atjaunošanu un būvniecību saistītus pakalpojumus un minerālmateriālu ražošanu, lai nodrošinātu racionālu un ekonomiski pamatotu kapitālsabiedrības resursu izmantošanu.
Kopš 2021. gada ir atvērts valsts autoceļu ikdienas uzturēšanas tirgus. Līdz ar to atbilstoši normatīvā regulējuma prasībām valsts autoceļu uzturēšanas darbu veicējs tiek izvēlēts publiskā iepirkuma procedūras ietvaros, lai jebkurš privātā sektora tirgus dalībnieks varētu iesniegt savu piedāvājumu pakalpojumu sniegšanai. 
Saskaņā ar Rīkojumu Nr. 730 LAU noteiktais vispārējais stratēģiskais mērķis ir veikt nepārtrauktus valsts autoceļu ikdienas uzturēšanas darbus, lai nodrošinātu iedzīvotājiem nepieciešamās mobilitātes iespējas, satiksmes drošību, kritiski svarīgo dienestu darbību pakalpojumu un sabiedriskā transporta funkcionēšanu u.c., kā arī nodrošināt valstij svarīgas ceļu infrastruktūras uzturēšanas pakalpojumu sniegšanu. 
Atbilstoši Pārvaldības likumā noteiktajai kārtībai LAU kopā ar akcionāru sagatavo gaidu vēstules gala redakciju saskaņošanai, lai varētu uzsākt vidēja termiņa darbības stratēģijas izstrādi. LAU šobrīd nav spēkā esoša vidēja termiņa darbības stratēģija, tā darbojas saskaņā plānotajiem LAU finansiālajiem rādītājiem 2025. gadam un Rīcības plānu 2025. gadam finanšu un nefinanšu mērķu sasniegšanai.
LAU ir plānojusi[footnoteRef:3] vidējā termiņā: [3:  Saskaņā ar LAU 2025.gada 3.marta gaidu vēstules projektu akcionāram par vidēja termiņa stratēģijas izstrādi un stratēģiskajām prioritātēm nākamajam periodam.] 

· [bookmark: _Hlk188893297]saglabāt tirgus līdera pozīcijas valsts autoceļu un citas valstij svarīgas ceļu infrastruktūras ikdienas uzturēšanā pēc nākamā publiskā iepirkuma par valsts autoceļu ikdienas uzturēšanas darbu veikšanu (>75% tirgus daļas), 
· attīstīt komercdarbību un palielināt apjomus citiem komercpakalpojumiem (kas nav valsts autoceļu ikdienas uzturēšanas darbi), sasniedzot >30% no kopējā neto apgrozījuma, 
· virzīties uz pakāpenisku valsts īpašumtiesību samazināšanu un privātā kapitāla piesaisti - īstenot akciju sākotnējo publisko piedāvājumu (IPO) līdz 2027. gada beigām.  
IPO īstenošana kā viena no LAU stratēģiskajām prioritātēm ir saistīta ar nepieciešamību novērst juridiskās un konkurences vides neatbilstības, kā arī nodrošināt uzņēmuma spēju attīstīties efektīvā, tirgus orientētā vidē, cita starpā, arī ar iespējamu nepieciešamību piesaistīt papildus finansējumu LAU straujākai attīstībai, darbības izvēršanai un investīciju projektu īstenošanai nākotnē, tādējādi nodrošinot uzņēmuma konkurētspēju un ilgtspēju, stiprinot kapitāla struktūru un korporatīvo pārvaldību. 
Attiecīgi, LAU izvirzītie mērķi cieši saistās ar LAU darbības tālāku attīstību un paplašināšanu. Vienlaicīgi LAU šī brīža darbības attīstība ir saistīta ar vairākiem būtiskiem riskiem.
Pirmkārt, VPIL 88. pants tā esošajā redakcijā būtiski ierobežo LAU iespējas attīstīt inovatīvus pakalpojumus un paplašināt savu darbību. Satiksmes ministrija ir definējusi, ka LAU īsteno darbību valstij stratēģiski svarīgā nozarē, galvenokārt pamatojoties uz VPIL 88. panta pirmās daļas 2. punktu. Tomēr, ievērojot Konkurences padomes praksē izvirzītos secinājumus, pastāv risks, ka stratēģiski svarīgu pakalpojumu sniegšanas gadījumā tiktu pieprasīts konstatēt arī tirgus nepilnības pastāvēšanu. Palielinoties piedāvājuma apjomam no privātā sektora, palielinās arī risks, ka zūd tirgus nepilnības ekonomiskais stāvoklis. Zūdot tirgus nepilnības ekonomiskajam stāvoklim, Konkurences padome var konstatēt nepieciešamību izbeigt atsevišķu LAU pakalpojumu sniegšanu, atzīstot, ka tie neatbilst VPIL 88. panta pirmās daļas prasībām. 
Valsts iesaistes samazinājuma nepieciešamība vērtēta arī iepriekš - 2023. gada 3. augustā sabiedrība ar ierobežotu atbildību “KPMG Baltics” (turpmāk – KPMG) veica izvērtējumu par publiskas personas līdzdalību LAU kā valsts kapitālsabiedrībā. Secināts, ka vairākos LAU darbības segmentos iespējamas tirgus nepilnības būtu konstatējamas atbilstoši vienīgi vēl šobrīd spēkā esošajiem iepirkuma līgumiem ar valsts sabiedrību ar ierobežotu atbildību “Latvijas Valsts ceļi” (par valsts autoceļu ikdienas uzturēšanas darbu veikšanu). Tomēr nākamajos publiskajos iepirkumos šādas nepilnības konstatējamas nebūtu, jo ir paredzams, ka nākamajā iepirkumā pieteiksies plašāks tirgus dalībnieku loks. Līdz ar to izpētes rezultātā KPMG secināja, ka valsts līdzdalība LAU ir saglabājama vienīgi līdz nākamajam publiskajam iepirkumam par valsts autoceļu ikdienas uzturēšanas darbu veikšanu. Pēc tam valsts līdzdalība LAU būtu nepieciešams pakāpeniski samazināt vai izbeigt.
Otrkārt, ņemot vērā, ka LAU primārais darbības segments – valsts autoceļu ikdienas uzturēšana – šobrīd ir atvērts konkurencei ar jebkuru privātā sektora tirgus dalībnieku, tad LAU tālāka attīstība un paplašināšanās cieši saistās arī ar nepieciešamību nodrošināt pēc iespējas lielāku vienlīdzību ar privātā sektora tirgus dalībniekiem, kā arī nepieciešamību kāpināt privātā sektora dalībnieku un kapitāla iesaisti LAU darbībā.
Savukārt, no publiskas personas kapitālsabiedrības jēdziena izriet tieši un netieši darbības ierobežojumi. Šāda veida atšķirības nav vēlamas no konkurences neitralitātes viedokļa starp tirgus dalībniekiem gadījumā, ja valsts kapitālsabiedrības darbojas līdzīgos konkurences apstākļos.
Jau šobrīd, vērtējot pēdējos publiskos iepirkumus, kuros piedalījusies LAU, ir novērojama būtiska konkurences palielināšanās un aktivitāte, konkurentiem meklējot arvien jaunus darbības virzienus un tirgus. Pēdējos izsludinātajos pašvaldību un akciju sabiedrības “Latvijas Valsts meži” publiskajos iepirkumos savus piedāvājumus iesniedz vidēji 5-10 pretendenti un nāk klāt arvien jauni. 
Treškārt, līdz ar LAU nonākšanu brīvā tirgus apstākļos un kļūšanu par komerciālu publiskas personas kapitālsabiedrību, tai ar Rīkojumu Nr. 730 noteiktais vispārējais stratēģiskais mērķis vairs neatspoguļo LAU faktisko darbības modeli. Vispārējais stratēģiskais mērķis tika definēts 2023.gadā, kad nebija pilnīgas skaidrības par valsts autoceļu ikdienas uzturēšanas tirgus attīstību un LAU spēju konkurēt līdzvērtīgi ar citiem privātā sektora tirgus dalībniekiem. 
LAU spēja veiksmīgi pielāgoties darbībai brīvā tirgū ir ļāvusi uzņēmumam pārstrukturēt savu darbību un ir radījusi jaunas iespējas savu resursu racionālai izmantošanai arī citos līdz šim mazāk attīstītos darbības virzienos (ierobežojumi iepriekš bija saistīti ar valsts deleģēto funkciju) un izvirzīt jaunus ambiciozus attīstības mērķus gan attiecībā uz darbības paplašināšanu, gan potenciālajai darbībai eksporta tirgos nākotnē. Spēkā esošais LAU darbībai un stratēģiskajam redzējumam neatbilstošs sašaurināts vispārējais stratēģiskais mērķis, kas balstīts uz konkrētas funkcijas (valsts autoceļu ikdienas uzturēšana) izpildi, būtiski ierobežo LAU attīstību kā komerciālai kapitālsabiedrībai. Lai LAU spētu pilnvērtīgi īstenot savu potenciālu tirgū, nepieciešams skaidri definēt komerciālu attīstības mērķi brīvu no juridiskajiem ierobežojumiem, kas izriet no publiskas personas statusa.
Ņemot vērā minēto, ja valsts neveicina LAU kā komerciālas kapitālsabiedrības ilgtermiņa attīstību un neuzsāk valsts līdzdalības samazināšanu, LAU varētu veidoties grūtības piedalīties nākamajā publiskajā iepirkumā par valsts autoceļu ikdienas uzturēšanas darbu veikšanu, kā arī būtu jāatsakās no tādu pakalpojumu sniegšanas, kam konstatējama neatbilstība ar VPIL 88. panta ietvaru. Vidējā termiņā un ilgtermiņā tas radītu risku, ka būtiski samazinās LAU ieņēmumi, peļņa, kopējā vērtība. Tāpat LAU varētu zaudēt būtisku tirgus daļu, iespējami nespējot nodrošināt konkurētspējīgas cenas saviem pakalpojumiem, kas tiek vērtēts kā būtisks potenciālais risks tālākai attīstībai.

Kā minēts šī ziņojuma I. un II. sadaļā, LAU plašāka komerciālo virzienu attīstība, virzība uz pakāpenisku valsts īpašumtiesību samazināšanu vai potenciāli pilnīgu līdzdalības izbeigšanu nākotnē pēc IPO īstenošanas, ir izvirzīta kā viena no LAU stratēģiskajām prioritātēm. IPO ne tikai ļautu LAU sekmīgi īstenot savus mērķus un padarītu LAU līdzvērtīgāku privātā sektora dalībniekiem, bet arī valsts daļēji atgūtu savulaik ieguldīto publisko līdzekļu apjomu sākotnēji publiskā piedāvājuma ietvaros atsavinot daļu no sev piederošajām LAU akcijām. IPO īstenošana ir pirmais plānotais solis LAU stratēģisko prioritāšu sasniegšanai. 
IPO kā akciju publisku piedāvājumu potenciāliem investoriem pamatā iespējams veikt trīs veidos: 
1) palielinot pamatkapitālu un publiski piedāvājot jaunās emisijas akcijas; 
2) publiski piedāvājot esošā akcionāra akcijas; vai 
3) abu augstāk minēto variantu jauktā veidā. 
Saskaņā ar pieņemto praksi IPO procesos valsts līdzdalības samazināšana notiktu pakāpeniski, sākotnēji atsavinot tikai daļu no sev piederošajām akcijām. Pilnīga līdzdalības izbeigšana šobrīd vēl nav paredzēta, bet nozares un tirgus attīstības rezultātā, ja tiek pārliecinoši konstatēta valsts līdzdalības pamatojuma trūkums VPIL 88. panta ietvaros, tas būtu viens no turpmākajiem LAU mērķiem – kļūt par absolūti pilnīgu privāto kapitālsabiedrību, veicot komerciālu darbību pie tādiem pašiem nosacījumiem un ierobežojumiem, kā to šobrīd jau veic citi tirgus dalībnieki.
Plānots, ka IPO ietvaros visas publiski piedāvātās akcijas būtu esošā akcionāra akcijas. Vienlaikus “equity story” izstrādes gaitā tiks vērtēta arī jaunu akciju emisija. Lēmums par izdevīgāko variantu tiks balstīts uz uzņēmuma ilgtermiņa attīstības un izaugsmes iespējām, kā arī iespēju iegūt augstāko vienas akcijas pārdošanas cenu.  
IPO ietvaros paredzēts piesaistīt jaunus investorus, kas pēc IPO veidos vismaz 15%, bet ne vairāk kā 24.99% no LAU pamatkapitāla, tādējādi nodrošinot, ka esošais akcionārs saglabās kontrolpaketi LAU. 
Saskaņā ar 2024.gadā veikto indikatīvo uzņēmuma novērtējumu uzņēmuma vērtība, balstoties uz 2023.gada finanšu rādītājiem, tika aplēsta 25-40 miljoni EUR robežās. Potenciāli iespējamais kopējais investoru pieprasījums pēc LAU akcijām varētu sasniegt 5-10 miljonu EUR. Tas vērtējams kā būtisks ieguvums valstij, jo IPO ietvaros piesaistītais kapitāls tiktu atgūts kā daļa no iepriekš veiktajiem ieguldījumiem uzņēmuma attīstībā, vienlaikus stiprinot kapitāla tirgu Latvijā. 
Atbilstoši aktuālajām uzņēmuma finanšu prognozēm, pēc IPO valsts līdzdalība tiktu samazināta no 100% līdz ne mazāk kā 75.01%, kas nozīmētu proporcionālu samazinājumu arī valsts budžetā saņemto dividenžu apjomā, saglabājot vidējo dividenžu izmaksu atbilstoši LAU līdzšinējai praksei t.i. vidēji 1,856 milj. EUR. Tomēr, ņemot vērā investoru iesaistes potenciālu, iespējamo pārvaldības efektivitātes uzlabošanos un kapitāla tirgus disciplīnas efektu, tiek prognozēts, ka uzņēmuma kopējā peļņa vidējā termiņā varētu pieaugt. Tas varētu daļēji vai pilnībā kompensēt ietekmi uz dividendēm no valsts līdzdalības samazinājuma.
Sabiedrības novērtējums par plānotajām dividendēm:
•	Neto apgrozījums tiks saglabāts 2022.-2024. gadu diapazonā t.i. vidējais apgrozījums 76,328 milj. EUR[footnoteRef:4]; ņemot vērā valsts izvirzītās stratēģiskās prioritātes un tirgus apstākļus, tiek pieļauts, ka plānotā diapazona minimālā robeža var tik nesasniegta. [4:  2022., 2023.gadā neto apgrozījums koriģēts, t.i., bez PVN, jo 2022.gadā un 2023.gadā Sabiedrības darbības finanšu rezultāti sagatavoti ņemot vērā Pievienotās vērtības nodokļa likuma 3.panta 8.daļu,
] 

•	EBITDA procentu līmenis tiks saglabāts 2022.-2024. gadu diapazonā t.i. vidējais līmenis 10%. 
Precīzs novērtējums par plānotajām dividendēm un ietekmi uz valsts budžetu un vispārējās valdības budžeta bilanci tiks vērtēts IPO 1.fāzes ietvaros, izstrādājot uzņēmuma "equity story" (“equity story” - uzņēmuma vēstījums, kas, gatavojoties IPO, izskaidro tā vērtības, piedāvājumu un izaugsmes potenciālu investoriem). 
Valsts akciju sabiedrība “Latvijas autoceļu uzturētājs” ir vispārējā valdībā klasificēta kapitālsabiedrība, kas, atbilstoši Eiropas nacionālo un reģionālo kontu sistēmas Eiropas Savienībā metodoloģijai, ar savu saimniecisko darbību ietekmē vispārējās valdības budžeta bilanci un parādu.
Neto ietekme uz vispārējās valdības budžeta bilanci tiek vērtēta kā neitrāla īstermiņā, ar potenciāli pozitīvu ietekmi vidējā termiņā, ja notiek uzņēmuma attīstība un izaugsme, paplašinās uzņēmuma darbība, tiek iegūti jauni tirgi. 
Papildu fiskālie ieguvumi var rasties, ja uzņēmums palielina nodokļu maksājumus (UIN, VSAOI, u.c.), tomēr šī ietekme tiks detalizēti vērtēta iesākoties IPO otrajai fāzei.
Saskaņā ar Eiropas nacionālo un reģionālo kontu sistēmas metodoloģiju Eiropas Savienībā, kapitāla daļu atsavināšana ir klasificējama kā finanšu darījums. Līdz ar to tas nepalielina vispārējās valdības budžeta ieņēmumus, neietekmē budžeta bilanci un nepaplašina fiskālo telpu jaunu budžeta prioritāšu finansēšanai.
Pēc IPO, izvērtējot valsts stratēģiskās prioritātes un tirgus apstākļus, valsts saglabā tiesības lemt par turpmāku sev piederošo LAU akciju atsavināšanu, tai skaitā par iespējamu līdzdalības būtisku samazināšanu vai pilnīgu izbeigšanu, ja tas tiks atzīts par ekonomiski un stratēģiski pamatotu.
Uzņēmumam ir spēcīga un pieredzējusi valde un padome, kas nodrošina stratēģisko prioritāšu īstenošanu ar maksimāli efektīvu resursu izmantojumu. LAU līdz šim ir mērķtiecīgi ieviesis administratīvas pārmaiņas uzņēmuma pārvaldē, lai virzītos un attīstītos kā konkurētspējīgs tirgus dalībnieks. Pašreizējā vadība ir pieredzējusi darbā dažādu uzņēmumu vadībā un arī darbojoties LAU, kā arī sagatavošanās posmā pirms IPO uzsākšanas, gan valde, gan padome ir pierādījusi savas spējas mērķtiecīgi un kvalitatīvi tiekties pēc sasniedzamā rezultāta. Šobrīd, lai īstenotu kapitālsabiedrības stratēģiskos mērķus nepieciešama uzņēmuma vadības iekšēja saliedētība, efektīva lēmumu pieņemšana un sadarbošanās, lai veiktu visus nepieciešamos darbus veiksmīgai IPO norisei.
[bookmark: _Toc205465520]Publiskā piedāvājuma process
IPO process nosacīti dalās trīs sekvenciālās fāzēs:
1. fāze IPO procesa ietvaros varētu tikt raksturota kā sagatavošanās un pamatnosacījumu izpilde. Parasti tiek izšķirtas trīs plūsmas, kuru ietvaros notiek darbība: 
1) finanšu plūsma. Tās ietvaros notiek koncentrēšanās uz “equity story” (uzņēmuma vēstījums, kas, gatavojoties IPO, izskaidro tā vērtības, piedāvājumu un izaugsmes potenciālu investoriem) izstrādi, finanšu stratēģijas sākotnējo izpildi un finanšu datu sagatavošana un ziņošana; 
2) juridiskā un korporatīvās pārvaldības plūsma. Tās ietvaros tiek veikti darbi korporatīvās pārvaldības stiprināšanai, iekšējās kontroles un risku vadības pilnveidei, kā arī pieņemti dažādi lēmumi un sagatavota dokumentācija IPO norisei; 
3) citu kategoriju plūsma. Tās ietvaros uzmanība tiek pievērsta IT ekosistēmas izvērtēšanai, personāla vadības procesu caurskatāmības veicināšanai, ESG ziņošanai, iekšējo IPO atbalsta komandu izveidei un citiem jautājumiem, kā zīmola maiņai u.tml. 
Šajā fāze arī varētu vērtēt personāla akciju opciju ieviešanu kā rīku, kas kalpotu gan darbinieku motivācijā strādāt uzņēmumā, gan akciju emisijas daudzuma sliekšņa sasniegšanai atsavinot nepieciešamo akciju skaitu, lai IPO veiksmīgi izdotos. 
2. fāze IPO procesa ietvaros varētu tikt raksturota kā priekšdarbu veikšana IPO faktiskai realizācijai. Šīs stadijas ietvaros tiek sagatavoti finanšu dati, iekļaujot novērtējumu par plānotajām dividendēm un to ietekmi uz valsts budžetu un vispārējās valdības budžeta bilanci, gatavotas prezentācijas investoriem, domāts par mārketingu un komunikāciju ar potenciālajiem investoriem, kā arī uzraudzības institūcijām, tiek veikta padziļinātā izpēte par uzņēmumu, lai apzinātu saistītos riskus. Tāpat tiek gatavota dokumentācija akciju publiskam piedāvājumam (prospekts, piedāvājuma dokuments), kā arī akciju iekļaušanai tirgū (kotācijas pieteikums u.c.), tiek izvēlēta birža un tirgus veids, tiek noteikta IPO struktūra, laika rāmis u.tml. 
3. fāze IPO procesa ietvaros būtībā varētu tikt raksturota jau kā “dzīve biržā”, proti, visu uz akciju emitenta attiecināmo regulatīvo prasību izpilde un ievērošana. Šeit ietilpst finanšu ziņošanas uzturēšana, komunikācija ar investoriem, jautājumi par papildu kapitāla piesaisti, iekšējās informācijas neizpaušanu, akciju cenas izaugsmi u.c. 
IPO procesa ietvaros ir iesaistītas dažādas personas un pārvaldes institūcijas gan kapitālsabiedrības iekšienē, gan arī ārpus tās. Process var būt laikietilpīgs un prasīt zināmus resursus. IPO īstenošana tipiski aizņem laiku no 9 līdz 18 mēnešiem. Konsultējoties ar speciālistiem, LAU secina, ka potenciāli IPO īstenošana varētu tikt īstenota līdz nākamajam publiskajam iepirkumam par valsts autoceļu ikdienas uzturēšanas darbu veikšanu (kas provizoriski varētu tikt izsludināti 2026. gadā), kad LAU būtu jākļūst par  publiskas personas kontrolētu kapitālsabiedrību Pārvaldības likuma izpratnē un valsts līdzdalībai būtu jāmazinās, lai mazinātu un novērstu LAU turpmākās attīstības riskus, kas analizēti šī ziņojuma I un II sadaļā. 
Lai uzsāktu IPO procesa pirmajā fāzē aprakstītās darbības akciju turētājs (Satiksmes ministrija) iesniedz publiskās personas augstākajā lēmējinstitūcijā (Ministru kabinetā) šo informatīvo ziņojumu, ar ko tiktu konceptuāli atbalstīts LAU ceļš uz IPO saskaņā ar Publiskas personas kapitāla daļu un kapitālsabiedrību pārvaldības likuma 138. pantu. Attiecīgi saskaņā ar pozitīva lēmuma saņemšanu, konceptuāli atbalstot informatīvajā ziņojumā noteikto publiskā piedāvājuma izteikšanas plānu, sāktos aktīvi darbi pie uzņēmuma stratēģijas un identitātes, veicot priekšizpēti un tikšanos ar iesaistītajām pusēm. 
Kad darba plūsma ar LAU stratēģiju un identitātes nostiprināšanu būtu uzsākta un sagaidīti pirmie rezultāti, tiktu izstrādāts akciju atsavināšanas prospekts un citi nepieciešamie dokumenti juridiskajā darba plūsmā, kas paredzētu kārtību, kādā apmērā, ar kādu cenu un procedūru tiktu izteikts akciju publiskais piedāvājums. Tiktu  arī veikts vērtējums par valsts līdzdalības nepieciešamību kapitālsabiedrībā.  
Saskaņā ar Pārvaldības likuma 145.1  un 138. pantu ar šī ziņojuma iesniegšanu tiks pieņemts Ministru kabineta lēmums par IPO procesa uzsākšanu konceptuāli atbalstot ideju un ļaujot LAU atsavināt akcijas. Attiecīgās tiesību normas arī maina ierasto IPO procesa kārtību. Finanšu instrumentu tirgus likuma 20. pants nosaka, ka prospektu apstiprina emitenta akcionāru (dalībnieku) sapulce vai tās pilnvarota pārvaldes institūcija vai amatpersona, kas attiecīgajā sabiedrībā būtu Satiksmes ministrija. Ņemot vērā Pārvaldības likuma 145.1 panta prasību, ka lēmumā norādāms pārdošanas organizētājs, pārdošanas kārtība un iegūto līdzekļu sadale, prospekts, kad tas tiks sagatavots un pirms iesniegšanas Latvijas Bankā, būs nepieciešams otrs Ministru kabineta lēmums (nevis Satiksmes ministrijas IPO prospekta apstiprinājums) par prospekta apstiprināšanu ciktāl, to paredz Pārvaldības likums. Kopā ar prospektu izlemšanai tiktu iesniegts arī sagatavotais līdzdalības izvērtējums. Lēmums, ar kuru šie dokumenti tiktu apstiprināti, lai tos tālāk ar citu dokumentāciju iesniegtu jau Latvijas Bankā, provizoriski Ministru kabinetam būtu veicams 2026. gada pirmajā pusē.[footnoteRef:5] [5:  Pie nosacījuma, ja IPO procesa 1.fāze tiek uzsākta ne vēlāk kā 2025.gada rudenī.] 

Sagatavoto prospektu, kas izstrādāts atbilstoši Finanšu instrumentu tirgus likumam, Komerclikumam, Regulai Nr. 2017/1129 un citiem tieši piemērojamo Eiropas Savienības tiesību aktu par prospektu saturu prasībām, vispirms iesniedz apstiprināšanai Latvijas Bankā, kur iesniedzams pats prospekts, lēmums par LAU kapitāldaļu publiskā piedāvājuma izteikšanu un iesniegums ar Finanšu instrumentu tirgus 14. pantā noteikto informāciju. Attiecīgi, ja prospekts ir izstrādāts atbilstoši normatīvo aktu prasībām, Latvijas Banka izsniedz pozitīvu lēmumu un reģistrē prospektu. Papildus jāsagatavo dokumentācija akciju kotācijai biržā (piemēram, emitenta līgums, iegrāmatošanas uzdevums, kotēšanas pieteikums u.c.) Tad LAU ar šo reģistrēto prospektu var vērsties pie regulētā tirgus organizētāja (Nasdaq Riga) ar iesniegumu lūdzot iekļaut pārvedamo vērtspapīru iekļaušanu biržā. 
Paredzēts, ka IPO piedalīsies privātie investori no Latvijas, Lietuvas un Igaunijas, kā arī paredzēta institucionālo investoru piesaiste no citām Eiropas Savienības valstīm, piemēram, pensiju fondiem. Pamatkapitāls nebūs apmaksājams no publiskajiem valsts līdzekļiem, jo nav plānota tā palielināšana. 
Ja iespējams turpmāk, pēc IPO, LAU vajadzēs palielināt pamatkapitālu (būs nepieciešamība emitēt jaunas akcijas), tas notiks saskaņā ar Komerclikumā noteikto kārtību, t.i. pamatkapitāla palielināšana notiks saskaņā ar pamatkapitāla palielināšanas noteikumiem. Tie paredzētu, ka pamatkapitāls attiecīgi tiktu palielināts par akciju skaitu, kuras būtu apmaksātas, tajā pat laikā nosakot slieksni, kāds būtu minimālais un maksimālais apmaksājamo akciju skaits, lai valde pēc akciju apmaksas termiņa beigām komercreģistrā varētu iesniegt pieteikumu par pamatkapitāla palielināšanu.
[bookmark: _Toc205465521]Nepieciešamība
Viens no veidiem, kā organizēt valsts ietekmes uzraudzību ir saistīts ar kapitāla tirgus piedāvātajām iespējām. Kā to noteic ministru prezidentes E. Siliņas vadītās valdības deklarācijas 30. punkts, viens no valdības mērķiem ir turpināt stiprināt Baltijas valstīm konkurētspējīgu kapitāla tirgu, kotējot biržā mazākuma akciju daļu no tirgus orientētām publisko personu kapitālsabiedrībām. Kotējot publisko personu kapitālsabiedrību akcijas, publisko personu kontrolētās kapitālsabiedrības kļūtu par daļēji privātā sektora dalībniekiem piederošām, tādējādi mazinot līdzšinējo stāvokli, kad tirgū savā starpā pēc būtības konkurē “privātā sektora dalībnieki” ar “negodīgām priekšrocībām apveltītām publiskajām personām.” Tā rezultātā privātā sektora dalībniekiem tiktu sniegta iespēja kļūt par daļēju valsts kapitālsabiedrību īpašniekiem.
Šajā sakarā jāpiemin, ka Latvijā ir zema akciju tirgus kapitalizācija. 2022. gada beigās tā bija 1,6% no IKP, Lietuvā – 7% no IKP, bet Igaunijā – 12,6%. 2023. gada beigās akciju kapitalizācijas līmenis Latvijā bija tikai 1,8% no IKP. Pilnveidojot akciju tirgus kapitalizāciju, secīgi varētu izrietēt plašāks investoru loks, tirgū pieejamie pakalpojumi, investīciju iespējas un ekonomikas attīstība.
Šajos apstākļos, lai veicinātu Latvijas ekonomikas izaugsmi, ir kritiski svarīgi, cita starpā, nodrošināt investīciju plūsmu valstiski svarīgākajās nozarēs, radīt jaunas, inovatīvas preces un pakalpojumus, kā arī ieguldīt resursus sava iekšzemes darbaspēka nodarbināšanā. Vieni no vērienīgākajiem tirgus spēlētājiem, kas sekmē ārkārtīgi būtisku lomu Latvijas kopējā ekonomiskajā attīstības līmenī, ir valstij un pašvaldībām piederošās kapitālsabiedrības.
Saistībā ar to 2023. gada 16. maija Ministru kabineta lēmumā (prot. Nr. 26, 27§) ietverts sasniedzamais rezultatīvais rādītājs – akciju tirgus kapitalizācijas apjoms 2027. gadā 9% no iekšzemes kopprodukta. Tā sasniegšanai cita starpā aicināms izvērtēt iespējas īstenot valsts kapitālsabiedrību IPO.
[bookmark: _Hlk198807363]Lai arī finansējuma piesaiste ir iespējama arī ar citu juridisko instrumentu palīdzību, piemēram, obligāciju emisija vai aizdevuma iegūšana, šie scenāriji nav piemēroti LAU (skatīt 2.pielikumu), jo finansējuma piesaiste LAU bez valsts līdzdalības pakāpeniskas samazināšanas un potenciāli izbeigšanas nemazina riskus, kas analizēti šī ziņojuma II sadaļā un saistīti ar VPIL 88. panta piemērošanu un uzņēmuma komerciālo attīstības mērķu īstenošanu. Tādēļ, kā vienu no galvenajām stratēģiskajām prioritātēm LAU izvirza tieši virzību uz pakāpenisku valsts īpašumtiesību samazināšanu un privātā kapitāla piesaisti, īstenojot IPO un kotējot LAU akcijas biržā, kas pēc tam ļautu valstij brīvi turpināt sev piederošo akciju atsavināšanu. 

[bookmark: _Toc205465522]Sagaidāmais rezultāts
Saistībā ar augstāk minēto jāmin, ka juridisko risku mazināšana ir kā uzņēmuma izaugsmes stratēģijas būtiska sastāvdaļa. Piesaistot privāto kapitālu un samazinot valsts īpašumtiesības, LAU spēs darboties kā komerciāli orientēts tirgus dalībnieks, kurš darbojas saskaņā ar vienlīdzīgiem nosacījumiem ar privāto sektoru. 
Citviet Baltijas valstīs ir aizvadīti veiksmīgi IPO tieši valsts uzņēmumiem, kuru laikā tika piesaistīti EUR 450 miljoni jauna kapitāla Lietuvas “Ignitis Group” gadījumā un EUR 115 miljoni Igaunijas “Enefit Green” gadījumā. Lietuvas “Ignitis Group” IPO tika veikts valstij piederošam uzņēmumam, kura laikā tika īstenots piedāvājuma kombinētais variants – tika emitētas jaunas akcijas un pārdotas esošā akcionāra akcijas.
Šobrīd LAU atbilstoši Pārvaldības likuma regulējumam uzskatāma par publiskas personas kapitālsabiedrību (valsts kapitālsabiedrību). No tā izriet, ka šobrīd uz LAU attiecināmas augstākas prasības un ierobežojumi, kas nav līdzvērtīgi attiecināmi uz privātā sektora dalībniekiem. Realizējot IPO, LAU no publiskas personas kapitālsabiedrības kļūtu par  publiskas personas  kontrolētu kapitālsabiedrību Pārvaldības likuma izpratnē, jo līdzās publiskai personai kapitāla struktūrā iesaistīsies arī privātpersonas. 
Ja publiskas personas kontrolēta kapitālsabiedrība darbojas tirgū līdzās privātā sektora dalībniekiem līdzīgos konkurences apstākļos, tad būtu vēlams iespējami nodrošināt, ka tā darbojas iespējami līdzīgi privātā sektora tiesiskajam ietvaram, kas nozīmē nodrošināt to, ka publiskas personas kontrolētai kapitālsabiedrībai nav ne priekšrocību, ne būtisku šķēršļu vai ierobežojumu attiecībā uz to pārvaldību un darbību salīdzinājumā ar privāto sektoru. 
Ņemot vērā, ka valsts saglabās līdzdalību izšķirošas ietekmes apmērā LAU arī pēc sākotnējā publiskā piedāvājuma (IPO), nav paredzams būtisks birokrātiskā sloga mazinājums, jo kapitālsabiedrībai joprojām būs piemērojamas vairākas normatīvas prasības, kas izriet no valsts līdzdalības statusa. Saskaņā ar Pārvaldības likumu, kapitālsabiedrībai, kurā valsts ir akcionārs, piemērojami specifiski pārvaldības pienākumi neatkarīgi no komercdarbības veida vai kapitāla tirgus statusa, piemēram, publiskas personas līdzdalības izvērtējuma nosacījums un noteikumi par līdzdalības izmaiņām, noteikumi attiecībā uz vidēja termiņa darbības stratēģijas un gaidu vēstules izstrādi, kā arī vispārējā stratēģiskā mērķa noteikšanu. 
Tāpat saglabāsies valsts kapitāla daļu turētāja un koordinācijas institūcijas iesaiste. Joprojām būs aktuāli noteikumi par kapitālsabiedrības darbības rezultātu izvērtēšanu, informācijas atklāšanas prasības, valdes un padomes atalgojuma sistēmas izveides un atalgojuma politikas izstrādes prasības, kā arī noteikumi par publiskai personai piederošo kapitāla daļu pārdošanu. 
Tomēr IPO pat ar valsts vairākuma līdzdalību sniedz uzņēmumam vairākus būtiskus ieguvumus: uzlabot korporatīvās pārvaldības standartus, stiprināt caurspīdīgumu, reputāciju un atbildību kapitāla tirgos, kā arī veidot profesionālu sadarbību ar investoriem. Darbojoties publiskā tirgū līdzās privātā sektora uzņēmumiem līdzīgos konkurences apstākļos, uzņēmums pakāpeniski pielāgojas tirgus disciplīnai un efektivitātes prasībām, kas veicina tā darbības kvalitāti, pat ja valsts joprojām saglabā kontroli.
Tādējādi ir būtiski uzsvērt, ka IPO īstenošana ir tikai pirmais solis, lai iespējams nākotnē LAU būtu spējīga komercdarbību veikt kā privāta kapitālsabiedrība, uz kuru piemērojas tie paši regulatīvie noteikumi kā citiem tirgus dalībniekiem. Lai nodrošinātu pilnīgi identisku tiesisko ietvaru kāds piemērojams citiem privātiem tirgus dalībniekiem, valstij nākotnē būtu jāturpina pakāpeniska līdzdalības samazināšana, atsavinot akcijas biržā vai ar atsevišķu publisko piedāvājumu, izbeidzot līdzdalību pilnībā.
Tāpat jāņem vērā, ka esošajā situācijā LAU ir viens akcionārs – valsts. Līdz ar to ir viens īpašnieks, ar kuru sadarboties, komunicēt, kā arī viena īpašnieka intereses, kuras izvērtēt un ņemt vērā. IPO rezultātā LAU paplašināsies valdes fiduciārais pienākums, proti, valdei būs ne tikai pienākums pret valsti (Satiksmes ministrijas personā), bet arī pret jaunajiem akcionāriem. Šajā sakarā LAU būs papildus pienākumi attiecībā uz mazākuma akcionāru tiesību ievērošanu – informācijas sniegšana, akcionāru attiecību vadība u.c. Papildu ieinteresēto pušu iesaiste ir nozīmīga, lai stiprinātu korporatīvo pārvaldību un izvirzītu jaunus mērķus – fiduciārais pienākums cita starpā veicina darbības paplašināšanu, peļņas palielināšanu u.c.
Visbeidzot, jāuzsver vairāki būtiski IPO ieguvumi ne vien pašai LAU, bet arī citām iesaistītajām pusēm un sabiedrībai:
(1) Valsts kā akcionāra ieguvumi – uzņēmuma ilgtermiņa vērtības pieaugums (veicināta uzņēmuma attīstība, modernizācija un konkurētspēja), kas rezultēsies stabilā un augošā dividenžu apjomā nākotnē, lielāki ienākumi valsts budžetā nodokļu veidā; stabilas un potenciāli jaunas darba vietas, tai skaitā nodarbinātība reģionos, un jaunas investīcijas uzņēmuma attīstībai; veicināta kopējā ekonomiskā aktivitāte un investīciju klimats;
(2) LAU pakalpojumu saņēmēju ieguvumi – efektīvāka valsts un pašvaldību autoceļu uzturēšana un apsaimniekošana, infrastruktūras uzlabošana un ilgtspējas nodrošināšana; konkurētspējīgākas cenas un izmaksu piedāvājums; jauni pakalpojumi un sadarbības formas;
(3) Plašākas sabiedrības ieguvumi – stiprināts vietējais kapitāla tirgus un veicināta sabiedrības līdzdalība uzņēmējdarbībā, piedāvājot iespējas ieguldīt finansiāli stabilā un uz attīstību vērstā uzņēmumā; tai skaitā vērtējama darbinieku akciju opciju programmas ieviešana kā viens no motivācijas un līdzdalības instrumentiem; veicināta kopējā ekonomiskā aktivitāte; spēcīgāka un labāk attīstīta valsts. 
Tādējādi, IPO ir efektīvs instruments kā apvienot vairākas prioritātes – sekmēt uzņēmuma attīstību, reorganizēt finansējuma struktūru, pilnveidot pārvaldi un veicināt valsts ekonomiku kopumā. Tāpat būtiski uzsvērt, ka IPO paplašina uzņēmuma darbības tvērumu un iesaista pārvaldībā jaunas personas, kas bieži vien ir uz uzņēmējdarbību un tās attīstību orientētas. 

Lai LAU spētu realizēt savus stratēģiskos un attīstības mērķus, tajā skaitā veikt stratēģiskas un drosmīgas investīcijas dažādos inovāciju un attīstības projektos, saglabāt konkurētspēju un darboties tirgū daudz vienlīdzīgākos apstākļos ar citiem privātā tirgus dalībniekiem, ir būtiski pieturēties pie LAU izvirzītajām stratēģiskajām prioritātēm. 
Secināms, ka, neveicot pakāpenisku valsts līdzdalības samazināšanu LAU un nenosakot LAU komerciālu vispārējo stratēģisko mērķi, pastāv būtiski riski saistībā ar LAU turpmāko attīstību un darbību kopumā:
(1) LAU saglabājas regulatīvie ierobežojumi attiecībā uz komercdarbības paplašināšanu, jaunu pakalpojumu sniegšanu, iziešanu eksporta tirgos; 
(2) LAU var nākties atteikties no tādu pakalpojumu sniegšanas, kam konstatējams augsts juridiskās neatbilstības risks (tai skaitā minerālmateriālu ražošana un realizācija);
(3) LAU var rasties grūtības piedalīties nākamajā publiskajā iepirkumā par ceļu ikdienas uzturēšanas darbu veikšanu;
(4) LAU varētu zaudēt būtisku tirgus daļu saistībā ar to, ka nespētu nodrošināt konkurētspējīgas cenas saviem pakalpojumiem, kas tiek vērtēts kā būtisks potenciālais risks tālākai attīstībai;
(5) attiecīgi, būtiski varētu samazināties LAU ieņēmumi, peļņa, kopējā vērtība. 
Ņemot vērā LAU pašreizējo juridisko statusu, normatīvo risku novēršana iespējama vienīgi caur valsts līdzdalības samazināšanu, īstenojot IPO; alternatīvas finansējuma piesaistes formas šos riskus neatrisina, tāpēc citi juridiskie risinājumi šobrīd netiek vērtēti kā piemēroti.
Izvērtējot nepieciešamos sagatavošanās darbus un  pieejamos resursus, LAU ieskatā IPO ir iespējams īstenot 2026.gadā. 

[bookmark: _Toc205465524]Turpmākās rīcības un iniciatīvas 
Paredzēts, ka IPO process varētu tikt pabeigts 2026. gadā[footnoteRef:6].  [6:  Pie nosacījuma, ja IPO procesa 1.fāze tiek uzsākta ne vēlāk kā 2025.gada rudenī.] 

Lai virzītos uz priekšu un sagatavotos IPO, ir nepieciešams veikt virkni darbību, kas vērstas uz juridisku prasību izpildi, stratēģiskās virzības izstrādi, identitātes maiņu un publicitāti.
Tuvākajos mēnešos plānots uzsākt darbu pie visaptverošas zīmola maiņas un IPO komunikācijas un reklāmas stratēģijas izstrādes un sabiedrisko aktivitāšu īstenošanas, kā arī plānots uzsākt finanšu stratēģijas izstrādi.
IPO projekta realizēšanas paredzētais laika grafiks ir šāds (termiņš atkarīgs no turpmākajiem lēmumiem):
(1) 2025.gada ietvaros un 2026.gada pirmajā pusē paredzēts veikt šādas darbības saistībā ar stratēģijas izstrādi: līdzdalības izvērtējums, akcionāra, Ministru kabineta, akciju turētāja lēmumi un ierosinājumi saistībā ar IPO; tikšanās ar iesaistītajām pusēm (akcionāri, pārvaldības institūcijas); uzņēmuma valuācija, publiskā piedāvājuma lieluma un cenas noteikšana; 
(2) 2025.gada ietvaros un 2026.gada pirmajā pusē paredzēts veikt šādas darbības saistībā ar identitātes maiņu un publicitāti: zīmola izstrāde (arī web) un ieviešana; ārējā un iekšējā komunikācija par zīmola maiņu; zīmola iedzīvināšana un atpazīstamības veicināšana; kapitāla piesaistes plāna izstrāde; IPO publicitātes aktivitātes;
(3) 2025.gada ietvaros un 2026.gada pirmajā pusē paredzēts veikt šādas darbības, kas saistītas ar juridisko prasību izpildi: izpētes ziņojuma izstrāde; korporatīvās dokumentācijas gatavošana; padziļinātā juridiskā izpēte, regulatīvās konsultācijas (Nasdaq Riga, CSD, Latvijas Banka), prospekta izstrāde (priekšizskatīšana, potenciāla apstiprināšana līdz 2026.gada pirmā pusgada beigām); vērtspapīra koda rezervācija, listēšanas dokumenta sagatavošana; investoru piesaiste. 
Saskaņā ar LAU veikto sākotnējo juridisko un risku izvērtējumu un finanšu kapacitāti LAU atbilst biržas standartam un šobrīd ir augstā gatavības pakāpē IPO īstenošanai (skatīt 3. pielikumu) 2026.gadā vai citā laika periodā, kad to atļaus tirgus apstākļi (termiņš arī atkarīgs no turpmākajiem lēmumiem).
Vienlaikus ar šo ziņojumu Satiksmes ministrija lūdz Ministru kabineta 2024. gada 3. septembra sēdes protokollēmuma 17. §  3.punktā (protokols Nr. 35) Satiksmes ministrijai uzdoto uzdevumu atzīt par aktualitāti zaudējušu. 
Uzdevuma saturs: Satiksmes ministrijai (valsts akciju sabiedrībai "Latvijas autoceļu uzturētājs" turpmāk - LAU) līdz 2025. gada 1. jūlijam izstrādāt rīcības scenārijus atkarībā no iespējamās LAU iesaistes pakāpes valsts autoceļu ikdienas uzturēšanas darbu tirgū, paredzot, ka nākamajā publiskajā iepirkumā: tirgū neienāk privātā sektora pakalpojuma sniedzējs vai minimāli līdz 5 %; privātā sektora pakalpojuma sniedzējs uzņemas nebūtisku daļu no tirgus līdz 25 %; privātā sektora pakalpojuma sniedzējs uzņemas būtisku daļu no tirgus līdz 50 %; privātā sektora pakalpojuma sniedzējs pārņem valsts autoceļu ikdienas uzturēšanas darbu tirgu 75 % un vairāk, lai atbilstoši Ministru kabineta 2023. gada 16. maija sēdes protokollēmumam (prot. Nr. 26 27. §) "Informatīvais ziņojums "Par Latvijas kapitāla tirgus tālāku attīstību"" vērtētu iespējamos LAU līdzdalības samazināšanas vai izbeigšanas scenārijus, kas ietver kapitāla daļu atsavināšanas procesus vai LAU akciju kotēšanu regulētajā tirgū, ja vien nav būtiski mainījusies situācija tirgū vai citi juridiskie aspekti.
Ņemot vērā, ka LAU jau pagājušā gadā uzsāka vērtēt iespējamos valsts līdzdalības samazināšanas scenārijus, kas ietver kapitāla daļu atsavināšanas procesu ar LAU akciju kotēšanu regulētajā tirgū, tai skaitā jau ir sniegtas vairākas prezentācijas Satiksmes ministrijas vadībai, informatīvas vēstules ministrijām par priekšlikumiem par Latvijas kapitāla tirgus tālāku attīstību un sagatavots informatīvā ziņojuma projekts Ministru kabinetam par LAU iespējām īstenot kapitāla restrukturizāciju, izmantojot akciju publisku emisiju un iekļaušanu kapitāla tirgū, kā arī ņemot vērā, ka šobrīd saskaņošanā Satiksmes ministrijā ir LAU gaidu vēstule, kam sekos LAU stratēģijas izstrāde, minētā uzdevuma izpilde šobrīd ir zaudējusi aktualitāti. Neatceļot minēto uzdevumu tas arī radītu papildu birokrātisko un finanšu slogu LAU. Ministrijas ieskatā būtiskāks ir jautājums par IPO procesa uzsākšanu un veiksmīgu realizēšanu valsts interesēs.
Ievērojot šajā informatīvajā ziņojumā sniegto juridisko izvērtējumu, Satiksmes ministrija kā valsts akciju sabiedrības “Latvijas autoceļu uzturētājs” kapitāla daļu turētājs, ievērojot Publiskas personas kapitāla daļu un kapitālsabiedrību pārvaldības likuma 138.panta otro daļu, sniedz ierosinājumu Ministru kabinetam
konceptuāli piekrist pakāpeniskai valsts līdzdalības samazināšanai valsts akciju sabiedrībā “Latvijas autoceļu uzturētājs”, vienlaikus saglabājot publiskas personas izšķirošo ietekmi VAS “Latvijas autoceļu uzturētājs” un
atbalstīt ierosinājumu par valsts akciju sabiedrības “Latvijas autoceļu uzturētājs” valsts kapitāla daļu atsavināšanu līdz 24.99% apmērā īstenojot akciju sākotnējo publisko piedāvājumu (IPO), saglabājot valsts līdzdalību vismaz 75,01% apmērā.
Pielikumi: 
1) 1.pielikums - VAS “Latvijas autoceļu uzturētājs” IPO ceļa karte;
2) 2.pielikums - Kapitāla piesaistes salīdzinājums uz 2 (divām) lapām;
3) 3.pielikums - Kapitālsabiedrības gatavības kapitāla tirgus iespēju izmantošanai izvērtējums uz 3 (trīs) lapām.
Satiksmes ministrs 						A.Švinka

